በዞኑ በ594 ሚሊዮን ብር ሊገነባ የታሰበው ሆስፒታል ወደ ስራ ሊገባ ነው
አገና ፡- የጉራጌ ዞን በወልቂጤ
ከተማ በ594 ሚሊዮን ብር ሪፈራል ሆስፒታል ሊያስገባ መሆኑን አስታወቀ። የዞኑ ዋና አስተዳዳሪ አቶ መሀመድ
ጀማል በአገና ከተማ ደሳለኝ ሎጅ ውስጥ በተካሄደው የባህል ፌስቲቫል ላይ እንደተናገሩት፤ በወልቂጤ ከተማ በ594 ሚሊየን ብር ወጪ
ሆስፒታል ለማስገንባት የመሰረት ድንጋይ ተቀምጧል ፡፡አሁን ግንባታውን ዮሐንስ ሀይሌ ኮንስትራክሽን የስራ ተቋራጭ ድርጅት እንደሚያከናውነው
ጠቅሰው፤ ከተቋራጭ ድርጅቱም ጋር የውል ስምምነት ማደረጉን ገልጸዋል፡፡ እንደ አስተዳዳሪው ገለጻ ግንባታው
በ8 ነጥብ 5 ሄክታር መሬት ላይ በዘጠኝ መቶ ቀናት ተጠናቆ ለህብረተሰቡ አገልግሎት ይሰጣል፡፡ የሆስፒታሉ ግንባታ ለረጅም ዘመናት
የዞኑ ኑዋሪዎች ከሚነሱ ጥያቄዎች አንዱ እና ዋነኛው እንደነበር አስታውሰዋል ፡፡ ግንባታውም በፍጥነት ተገንብቶም አገልግሎት ላይ
እንደሚውል ጠቁመዋል፡፡ ሆስፒታሉ ተገንብቶ ሲያልቅ በመጀመሪያ
የነበረውን አንድ ሆስፒታል ለሃያ ሰባት ሺ የነበረውን ንጽጽር እንደሚቀንሰው ገልጸው፤ ህብረተሰቡንም ከእንግልት እና አላስፈላጊ
ወጪ እንደሚታደገው ጠቁመዋል፡፡ የክልሉ ተወላጆች እና ነዋሪዎች በዞኑ
መዋዕለ ንዋያቸውን እንዲያፈሱ ጥሪ አቅርበዋል፡፡ የዞኑ ተወላጆች በአገሪቱ በተለያዩ ቦታዎች ግዙፍ የኢኮኖሚ ባለቤቶች እንደሆኑ
አስታውሰው፤ ያላቸውን ገንዘብ ፣እውቀት እና ጉልበት ወደ ዞናቸው በመምጣት በማልማትና የሥራ ዕድል በመፍጠር እንዲያግዙ ጥሪ አቅርበዋል፡፡
የዞኑ የህዝብ ግንኙነት ኃላፊ አቶ
ፈለቀ በለጠ በበኩላቸው እንዳሉት፤ ከዚህ በፊት በቀድሞ ፕሬዚዳንት ግርማ ወልደ ጊዮርጊስ የመሰረት ድንጋይ የተጣለ ቢሆንም በተለያዩ
ምክንያት ሳይሰራ መቅረቱን አስታውሰዋል፡፡እንደ ክልል አቋም ተይዞበት በዞኑ ውሳኔ ተወስኖ የህብረተሰቡን ችግር ለመቅረፍ የሚያስችል
በመሆኑ ወደ ስራ ሊገባ ችሏል ብለዋል፡፡ እንደ አቶ ፈለቀ ገለጻ ሆስፒታሉ ተገንብቶ ሲጠናቀቅ የህጻናትንና የእናቶችን ሞትን ከመቀነስ አንጻር ጉልህ ሚና ይጫወታል። የህብረተሰቡን መጉላላትም ይቀርፋል ብለዋል፡፡ አዲስ ዘመን መስከረም 18/2012 ዓ.ም አብርሃም
ተወልደ